טביעת ידיו וכוכבו בשדרת הכוכבים של הוליווד
מערכת תופים בסגנון ג'ינג'ר בייקר, עם שני תופי בס
**פיטר אדוארד "ג'ינג'ר" בייקר** (באנגלית: **Peter Edward "Ginger" Baker**;‏ 19 באוגוסט 1939 – 6 באוקטובר 2019) היה מתופף רוק וג'אז ונגן כלי הקשה בריטי. לפי אתר המוזיקה Allmusic, בייקר היה נגן כלי ההקשה המשפיע ביותר בשנות השישים. ג'ינג'ר (הכינוי, שמשמעותו "ג'ינג'י", דבק בו בשל צבע שערו) נודע בשל חברותו בלהקות קרים ו-Blind Faith (אנ') ובשל שיתופי הפעולה הרבים שלו בתחומי המוזיקה השונים, ברוק עם Public Image Ltd. בבלוז עם גרי מור, בג'אז עם ביל פריזל וצ'ארלי היידן כמו גם בתחום מוזיקת העולם, ממנה שאב מקצבים ושיטות נגינה.

סגנון
-----

בייקר יצר סידור שונה למערכת התופים ושילב בה שני תופי בס בניגוד לתוף הבס היחידי במערכת תופים השוכב על הרצפה ושהנגינה בו נעשית באמצעות הרגל. סגנונו הושווה לרוב עם זה של מתופף המי, קית' מון ומתופף הביטלס, רינגו סטאר. אולם תיפופו היה מרוסן יותר מזה של מון וטכני ומדויק יותר מזה של סטאר. תבנית התיפוף שאפיינה אותו היא שימוש ב-flam, שבו שני מקלות התיפוף מכים בתוף כמעט במקביל ויוצרים קול רעם כבד.

סולו תיפוף אופייני הוא הסולו בן חמש הדקות ב-"Toad(אנ')" מתוך התקליט Fresh Cream של קרים מ-1966.

תולדות חייו
-----------

בייקר נולד בלווישאם(אנ') שבדרום לונדון. בנעוריו האזין בעיקר לג'אז ומגיל 16 לערך תופף בלהקות ג'אז מקומיות. בראשית דרכו המקצועית ניגן עם אחד מחלוזי הבלוז הבריטי, אלכסיס קורנר ובלהקת הרית'ם אנד בלוז של גרהם בונד (אנ'), שם פגש את ג'ק ברוס. הוא נותר בלהקתו של בונד(אנ') עד 1963, אז עבר ללהקת הבלוזברייקרס של ג'ון מאייל, שם ניגן עם אריק קלפטון לאחר מכן עבר למנפרד מן וב-1966 הקים יחד עם קלפטון וברוס את קרים. בהופעות החיות של הלהקה שילב בייקר סולואי תיפוף ארוכים ומלהיבים שנמשכו עד כדי 10 דקות ואף למעלה מכך. באותה עת היה מכור באופן כבד להרואין.

לאחר פירוק קרים היה בייקר שותף ללהקת Blind Faith(אנ') עם קלפטון, סטיבי וינווד וגיא גרק, להקה שהופעותיה גלשו לעיתים לכדי ג'אם סשן פסיכדלי. ב-1970 ובמהלך שנות ה-70 של המאה ה-20 עבד בייקר בניגריה עם המוזיקאי הניגרי פלה קוטי, הקים להקת פיוז'ן בשם "חיל האוויר של ג'ינג'ר בייקר" (אנ') והקליט עם להקת ג'ף בק (שסולנה היה רוד סטיוארט). הוא עבר להתגורר בטוסקנה, שם נפגש ב-1979 עם ג'וני רוטן מלהקת Public Image Ltd. עמה שיתף פעולה. לאחר מכן עבר ללוס אנג'לס, אותה נאלץ לעזוב משום שהעיר הייתה מפתה מדי בשביל נגמל טרי מסמים. בייקר עבר לקולורדו והחל לטפח קריירה של שחקן פולו.

במהלך שנות ה-80 ושנות ה-90 היה בייקר בתהליכי גמילה מהסמים אליהם התמכר. עקב התמכרויותיו ומנהגו לחיות מעבר ליכולותיו הכלכליות הריאליות, הסתכסך עם החוק בבריטניה, ניגריה, איטליה ועם רשויות ההגירה של ארצות הברית, המקומות בהם חי מספר שנים בכל פעם. מאז 1999 הוא התגורר בדרום אפריקה, בחווה בפרובינציית קוואזולו-נטאל.

בייקר המשיך לשתף פעולה עם ברוס וקלפטון, בין היתר במיזם BBM(אנ') מ-1994 יחד עם גרי מור. ב-2005 יצא לסיבוב הופעות עם ברוס וקלפטון ששיאיו היו בהופעות במדיסון סקוור גארדן בניו יורק ובאלברט הול בלונדון. איחוד זה של "קרים" יצא על גבי התקליט "Royal Albert Hall London May 2-3-5-6, 2005".

ב-2010 נשא לאשה את קודזאי מכקוקוטו (Kudzai Machokoto), בת זימבבואה הצעירה ממנו ב-42 שנה.

נפטר ב-6 באוקטובר 2019.

לקריאה נוספת
------------

\* Baker, Ginger and Ginette. Hellraiser, **The Autobiography of the World's most Famous Drummer**, John Blake Publishing (2009). מסת"ב 978-1-84454-817-0

קישורים חיצוניים
----------------

ויקישיתוף מדיה וקבצים בנושא **ג'ינג'ר בייקר** בוויקישיתוף
* אתר האינטרנט הרשמי של ג'ינג'ר בייקר (באנגלית)
* ג'ינג'ר בייקר, ברשת החברתית פייסבוק

* ג'ינג'ר בייקר, ברשת החברתית טוויטר

* ג'ינג'ר בייקר, במסד הנתונים הקולנועיים IMDb (באנגלית)

* ג'ינג'ר בייקר, באתר AllMusic (באנגלית)

* ג'ינג'ר בייקר, באתר MusicBrainz (באנגלית)

* ג'ינג'ר בייקר, באתר Discogs (באנגלית)

* ג'ינג'ר בייקר, באתר Songkick (באנגלית)
* ביוגרפיה באתר Musician Guide (באנגלית)
* הסיפור המופרע של ג'ינג'ר בייקר כתבה מהאובזרבר, 6 ביוני 1999
* ג'יי בולג'ר, מאמר ארוך על חייו מן האינדיפנדנט של אירלנד, 6 בספטמבר 2009 (באנגלית)
* על התופים, במחולות / קית' מון, ג'ינג'ר בייקר, ורינגו סטאר ככוריאוגרפים - רקדנים

הערות שוליים
------------

1. ↑  ניתן להאזין לגרסה של הקטע, לא גרסת האלבום בקטע זה בYoutube
2. ↑  Cream Drummer Ginger Baker To Marry Woman 42 Years His Junior
3. ↑  אתר למנויים בלבד בן שלו, מהיר, עצבני, פורץ דרך: פרידה ממתופף "קרים", ג'ינג'ר בייקר, באתר הארץ, 6 באוקטובר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007358268905171
* BIBSYS: 7018824
* BNE: XX1010203
* BnF: cb13947240f (data)
* CiNii: DA15935032
* GND: 134320026
* ISNI: 0000 0000 7839 1735
* LCCN: n91029964
* MusicBrainz: e01d1aff-9cc2-4606-83d7-56445515c6e6
* NKC: xx0036714
* NLA: 40598366
* NTA: 070585202
* RERO: 02-A005975209
* SUDOC: 079180728
* Trove: 1448379
* VIAF: 27257451
* WorldCat: lccn-n91029964

 |